**Državno natjecanje iz hrvatskog jezika**

Ova priča počela je još u devetom mjesecu kada sam se sa svojim kolegama iz osmih razreda i učiteljicom Ivanom Frajzman počela pripremati za školsko natjecanje iz hrvatskog jezika. Potpuno nenadano, uspjela sam proći Školsko, a zatim i Županijsko natjecanje. No ipak, najgori dio tek me čekao, a to je odlazak na Državno natjecanje.

Svaki dan po dva sata vježbanja podosta su me izmorili, ali isplatilo se. Kao nagradu (barem je ja tako smatram), sa svojom učiteljiicom 6. svibnja otputovala sam u Šibenik, mjesto u kojem se ovo natjecanje održavalo. Put je bio podosta dugačak, ali je uz priču i dobro društvo brzo prošao. Stigavši, prvo sam mislila kako hotel „Niko“ neće biti baš nešto poseban. Sve dok nismo ušli u njega. Bio je stvarno velik i dobro uređen, a o vrtu koji je izgledao baš kao onaj rajski da i ne govorim. Ništa nije davalo do znanja da se ovdje zapravo priprema jedna velika borba. Jedino što je to dalo naslutiti bila su nervozna i prestrašena lica učenika. Nakon večere uputili smo se na svečano otvaranje natjecanja u Hrvatsko narodno kazalište Šibenik. Bilo je jako lijepo. Kazalište je odlično, a program je bio šarolik i zabavan. Prvu noć slabo sam spavala. Mislim da ni moja konkurencija nije imala baš neku dobru noć. Sljedećeg sam jutra nakon doručka još malo ponovila gradivo te smo se uputili u SŠ Antuna Vrančića Šibenik. Domaćini su bili veoma ugodni i dobro su nas ugostili u svojoj školi. Test, ahhh, test je bio očekivano kompliciran, ali uspjeli smo i to nekako obaviti. Nakon završetka pisanja kamen je još uvijek bio na mojem srcu. Stajao je tamo i dok smo razgledavali slapove Krke koji su nas svojom ljepotom sve ostavili bez daha. Pao je tek kada smo vidjeli prve neslužbene rezultate. Da napomenem, test za osmi razred pisalo je dvadeset i sedmero učenika. Od 15 mjesta, budući da je dosta učenika podijelilo plasmane, bila sam 12. Bila sam zadovoljna svojim rezultatom i napokon sam se mogla opustiti. Ujutro smo saznali i službene rezultate. Ljestvica se promijenila i sada sam bila 13. No to me nije ražalostilo. Veliki je uspjeh biti 13. u Republici Hrvatskoj, i to pogotovo u poznavanju jednog od najtežih jezika svijeta!!! Uspjeh je time i veći što sam ove godine jedina učenica iz naše škole koja je osvojila prvo mjesto na županijskoj razini natjecanja i koja se uspjela plasirati na državnu razinu. U prostorijama hotela „Ivan“ održala se dodjela priznanja svim učenicima i mentorima koji su sudjelovali na Državnom natjecanju. Nakon ručka, točnije u 13:30 sati uputili smo se svojim kućama.

Ovo je za mene bilo jedno predivno iskustvo koje će mi defintivno pomoći u mojim daljnim izazovima. Željela bih se posebno zahvaliti svojoj nastavnici hrvatskog jezika Ivani Frajzman koja je uložila jako puno truda i vremena kako bi sve ovo bilo moguće.

**Jelena Sajko, 8. a**